
На основу члана 138. став 1. Устава Републике Србије
 и члана 37. Закона о Заштитнику грађана
 у испитном поступку оцене законитости и правилности рада Републичког геодетског завода, покренутом по притужби АА из Београда поднетој преко адв. ББ из …, након окончаног испитног поступка Заштитник грађана је сачинио следећи

ИЗВЕШТАЈ  СА  ПРЕПОРУКАМА 

Дана 25. 05. 2022. године, Заштитнику грађана је притужбу поднела адв. ББ у име АА из …, изражавајући незадовољство радом Републичког геодетског завода због неодлучивања у другостепеном предмету 952-02-…/2018 формираног по жалби против решења Службе за катастар непокретности Земун број 952-02-…/2016 од 27. 10. 2017. године.
Из навода притужбе и приложене документације произилази да је притужилац 08. 01. 2016. године у својству заинтересованог лица поднео захтев за оглашавање ништавим у целости решење Службе за катастар непокретности Земун број 952-02-…/2011 од 29. 06. 2012. године. Поступајући по захтеву Служба за катастар непокретности Земун донела је решење број 952-02-…/2016 од 27. 10. 2017. године, налазећи да је АА доказао својство заинтересованог лица, одн. странке у поступку. Против наведеног решења странке у поступку поднеле су жалбу на основу које је формиран другостепени предмет број 952-02-…/2018.

Пуномоћница притужиоца истакла је да Републички геодетски завод до дана обраћања Заштитнику грађана није донео одлуку у наведеном предмету поред више упућених ургенција.
Оцењујући наводе из притужбе и приложену документацију, те чињеницу да је у конкретном случају реч о примени републичких закона, других прописа и општих аката, те повреди принципа добре управе, Заштитник грађана је донео закључак о покретању испитног поступка оцене законитости и правилности рада Републичког геодетског завода 3112-772/22 дел. бр. 14910 од 09. 06. 2022. године и од Републичког геодетског завода затражио обавештење о томе да ли је међувремену донета одлука у другостепеном предмету 952-02-…/2018 формираног по жалби против решења Службе за катастар непокретности Земун број 952-02-…/2016 од 27. 10. 2017. године
Имајући у виду да је у остављеном року изостало тражено изјашњење органа, Заштитник грађана је упутио три ургенције за поступање и то акт дел. бр. 18315 од 14. 07. 2022. године (примљен у Заводу 22. 07. 2022. године), затим акт дел. бр. 27929 од 03. 11. 2022. године (примљен у Заводу 14. 11. 2022. године) и акт дел. бр. 31753 од 19. 12. 2022. године (примљен у Заводу 23. 12. 2022. године).
С обзиром на то да је и након три упућене ургенције изостало тражено изјашњење Републичког геодетског завода, Заштитник грађана је упутио допис Министарству грађевинарства, саобраћаја и инфраструктуре 3112-…/22 дел. бр. … од 13. 01. 2023. године, којим је од наведеног Министарства затражио предузимање одговарајућих мера како би Републички геодетски завод без одлагања Заштитнику грађана доставио тражено изјашњење.
Републички геодетски завод, Сектор за правне послове је актом 06 број 07-…/2022-3 од 30. 01. 2023. године, обавестио Заштитника грађана да је актом број 952-02-…/2018 од 13. 01. 2023. године, Одељење за другостепени поступак обавестило Сектор за правне послове да је предмет број 952-02-…/2018 додељен у рад и да ће чим буде донета одлука по предметној жалби копија исте бити достављена Заштитнику грађана као доказ да је отклоњен пропуст на који је притужбом указано.
***

Имајући у виду напред предочено чињенично стање, Заштитник грађана сматра да се приликом оцене законитости и правилности рада Републички геодетски завод морају узети у обзир релевантне одредбе Закона о општем управном поступку
 као и Закона о поступку уписа у катастар непокретности и водова
  и Закона о државној управи
.
Наиме, чланом 7. Закона о општем управном поступку прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака (начело ефикасности). Чланом 174. истог закона прописано је  да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.
Чланом 44. став 1. Закона о поступку уписа у катастар непокретности и водова децидирано је прописано да је Завод  дужан да одлучи по жалби најкасније у року од 60 дана од дана предаје уредне жалбе.

Закон о државној управи у члану 9.  прописује да су органи управе дужни да странкама омогуће брзо и делотворно остваривање њихових права и правних интереса. Када решавају у управном поступку и предузимају управне радње, органи државне управе дужни су да користе она средства која су за странку најповољнија ако се  и њима постижу сврха и циљ закона.
Сагледавајући наведене прописе и податке до којих се дошло током спроведеног поступка контроле правилности и законитости рада Републичког геодетског завода, Заштитник грађана констатује да контролисани орган није предузео све мере и активности у циљу доношења у законом прописаним роковима одлуку по жалби у предмету бр. 952-02-…/2018, те је на тај начин повредио принципе добре управе, а на штету права и правних интереса подносиоца притужбе.
Потребно је да Републички геодетски завод, без одлагања, у складу са својим управноправним овлашћењима, сагласно одредбама члана 44. став 1. Закона о поступку уписа у катастар непокретности и водова одлучи о жалби у предмету бр. 952-02-…/2018 и донесе на закону засновану одлуку.

Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Заштитник грађана овом приликом указује да је потребно да у будућем раду Републички геодетски завод предузима све потребне мере како би се обезбедило благовремено одлучивање у управним стварима, уз поштовање законом прописаних рокова и водити рачуна да се у другостепеном поступку одлуке доносе без одлагања.
Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких и правних лица.
	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Републичком геодетском заводу, Булевар војводе Мишића 39, 11040 Београд,

- пуномоћници притужиоца,

- у списе предмета.

� „Сл. гласник РС“, бр. 98/2006 и 115/2021


� „Сл. гласник РС“, бр. 105/2021


� „Сл. гласник РС“, бр. 18/2016 и 95/2018 - аутентично тумачење


� „Сл. гласник РС“, бр. 41/2018, 95/2018, 31/2019 и 15/2020


� „Сл. гласник РС“, бр. 79/2002, 101/2007, 95/2010, 99/2014, 47/2018 и 30/2018 – др. закон

